Pohjanmaalla metsästysseuran puheenjohtaja ampui kaksi kissaa ja latasi teostaan kuvan internetiin.

3-vuotias Hyrre-kissa oli perheen rakas lemmikki. AILI SEPPÄNEN

Pohjanmaalla asuva Aili kertoo, että hänen rakas Hyrre-kissansa on ammuttu.

- Maanantaina leikattu ulkokissamme lähti ulos eikä sitä sen jälkeen näkynyt. Torstaina naapuri tuli kertomaan, että alueemme metsästysseuran puheenjohtaja oli ampunut sekä hänen kissansa että meidän kissamme ja laittanut siitä kuvan nettiin, nainen kertoo järkyttyneenä.

Suomen Metsästäjäliiton Pohjanmaan piiri vahvistaa Iltalehdelle tapauksen.

Aili harkitsee tekevänsä rikosilmoituksen lemmikkinsä ampumisesta. Hän kertoo, että henkisen ikävän lisäksi asiassa on myös taloudellinen puoli. Hyrre-kissan jalkaleikkaukseen oli nimittäin sijoitettu juuri tuhat euroa.

Ampuja oli ilmeisesti käyttänyt kissajahdissa apunaan koiria. Naisen mukaan kylillä on epäilty, että koiria on koulutettu varta vasten tähän tarkoitukseen.

- Meidän naapureilta on ennenkin hävinnyt kissoja, mutta vasta nyt epäilymme saivat täyden varmuuden siitä, kuka kissojen katoamisen takana on.

Valitettavia ylilyöntejä

Suomen Metsästäjäliiton toiminnanjohtaja Heli Siltari sanoo, että tapaus on erittäin valitettava.

Siltarin mukaan metsästysseuran puheenjohtajan pitäisi ehdottomasti tuntea metsästyslaki, jonka mukaan ennen eläimen ampumista täytyy olla täysin varma, ettei kyseessä ole kenenkään lemmikki.

- Metsästyslain mukaan villiintynyt kissa, joka joutuu itse saalistamaan ravintonsa, rinnastetaan rauhoittamattomaan eläimeen ja sen voi tappaa, jos se tulee toisen alueelle tai toisen hallitsemalle alueelle. Siinä tapauksessa asia täytyy kuitenkin varmistaa sataprosenttisesti.

Siltari harmittelee, että ihmiset eivät aina ymmärrä tekojensa seurauksia, jolloin tapahtuu ylilyöntejä. Miehen saamasta mahdollisesta rangaistuksesta Siltarilla ei ole vielä tietoa.

- Emme Suomen Metsästäjäliitossa missään nimessä hyväksy tällaista.

Muitakin tapauksia

Suomen eläinsuojeluyhdistyksen toiminnanjohtaja Kati Pulli kertoo kissojen ampumista koskevasta lainsäädännöstä.

- Villiintyneen kissan saa pyydystää tai tappaa se, jonka omistamalle alueelle kissa on tullut. Ihmisten lemmikkikissoja ei saa lain mukaan ampua. Mikään laki ei suoraan kiellä päästämästä kissaa ulos, joten on hyvin ikävää, että kissanomistajat joutuvat pelkäämään lemmikkiensä hengen puolesta.

Pulli kertoo, että valitettavasti Hyrre-kissan tapaus ei ole uniikki.

Niitä tulee silloin tällöin eläinsuojeluyhdistyksen tietoon; on löytynyt elävä tai kuollut kissa, jossa on ampumisen merkkejä.

- Onneksi tämä ei ole kuitenkaan mikään ihan jokapäiväinen asia, Pulli sanoo.